LV Eiropas Savienības Oficiālais Vēstnesis C 55/15

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 55/10)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (EK) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

OBAZDA/OBATZTER

EK Nr.: DE-PGI-0005-01069 – 13.12.2012.

AĢIN ( X ) ACVN ( )

1. Nosaukums

Obazda/Obatzter

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.4. kategorija. Citi dzīvnieku izcelsmes produkti

3.2. Produkta apraksts, uz kuru attiecas nosaukums (1)

Obazda/Obatzter ir siera pasta, kas izgatavota no turpmāk norādītajām sastāvdaļām.

Obligātās sastāvdaļas:

— kamambērs un/vai Brī siers, pēc izvēles arī Romadūras un/vai Limburgas siers un/vai svaigais siers,

— sviests,

— paprikas pulveris un/vai paprikas ekstrakts,

— sāls.

Fakultatīvās sastāvdaļas:

— sīpoli,

— ķimenes,

— citas garšvielas un/vai garšvielu maisījumi un/vai garšaugi un/vai garšaugu maisījumi,

— krējums un/vai piens, un/vai piena vai sūkalu olbaltumvielas,

— alus.

Kamambēra un/vai Brī siera saturam produktā jābūt vismaz 40 %, kopējam siera saturam vismaz 50 %.

Ražošanas procesā kamambērs un/vai Brī siers tiek sasmalcināts vēlamā izmēra gabaliņos un tad kopā ar citām sastāvdaļām samaisīts, līdz tiek iegūta homogēna un ziežama masa gaiši oranžā krāsā. Obazda/Obatzter satur redzamus siera gabaliņus. Tam ir pikanti aromātiska smarža un garša. Produktu Obazda/Obatzter tradicionāli ēd aukstu, parasti uzziestu uz maizes.

3.3. Izejvielas (tikai pārstrādātiem produktiem)

Produkta ražošanā izmantotajiem sieriem jābūt ar šādu tauku saturu sausnā: kamambērs no 30 % līdz 85 %, Brī siers no 45 % līdz 85 %, Romadūras siers no 20 % līdz 85 %, Limburgas siers no 20 % līdz 59 %, svaigais siers no 10 % līdz 85 %. Kamambēram un Brī sieram jābūt maigā krējuma konsistencē. Piena tauku saturam sviestā jābūt vismaz 80 %, bet mazāk nekā 90 %. Paprikas pulverim un paprikas ekstraktam jābūt sarkanā krāsā.

Nav noteikts ierobežojums, ka visām produkta Obazda/Obatzter ražošanā izmantotajām izejvielām jābūt iegūtām noteiktajā ģeogrāfiskajā apgabalā.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visu produkta Obazda/Obatzter sastāvdaļu pārstrāde notiek Bavārijā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

—

4. Precīza ģeogrāfiskā apgabala definīcija

Bavārijas Brīvvalsts

5. Saikne ar ģeogrāfisko apgabalu

5.1. Ģeogrāfiskā apgabala specifika

Produkts Obazda/Obatzter Bavārijā saistās ar senām tradīcijām, un patērētāji to uzskata par tipisku bavāriešu ēdienu, ar ko labprāt mielojas launaga laikā. Tāpēc šis produkts ir pasaulē unikālās Bavārijas alus dārzu kultūras neatņemama sastāvdaļa. Bavārija tradicionāli ir viens no Eiropas piena ražošanas centriem. Arī siera ražošanas jomā Bavārija izsenis pieder pie vadošajiem reģioniem.

Tāpēc izbrīnu nerada tas, ka tur agrāk nekā citos Eiropas reģionos izveidojās spēcīga piena pārstrādes nozare. Tieši tradicionālajos ganību apgabalos Algojā (Allgäu) un Augšbavārijā (Oberbayern) agri sāka ražot un pārstrādāt sieru. Bavārijas dienvidu reģionos līdztekus cieto sieru ražošanai drīz iedibinājās augstvērtīgu mīksto sieru ražošana. Tādas mīksto sieru šķirnes kā kamambērs, Brī, Romadūras un Limburgas siers drīz vien piederēja pie vietējām siera šķirnēm.

Produkta Obazda/Obatzter vēsture ir cieši saistīta ar vairāk nekā 150 gadus seno Bavārijas alus dārzu vēsturi. Laikā, kad radās alus dārzi, Bavārijā tika uzsākta arī kamambēra un Brī siera ražošana. Lai labi nobriedušu kamambēru vai Brī sieru vēl varētu lietot uzturā, Bavārijas sabiedriskās ēdināšanas uzņēmumos tika izgudrots produkts Obazda/Obatzter. Šajā nolūkā tika likta lietā atziņa, ka abu mīksto sieru garša, laikam ritot, kļūst aizvien pikantāka. Šo nobriešanas procesu paātrināja dzesēšanas iespēju trūkums, jo īpaši karstajos vasaras mēnešos. Samaisot mīkstos sierus ar pārējām sastāvdaļām, tika iegūta garšīga siera pasta Obazda/Obatzter, kas galvenokārt sastāvēja no tādiem sieriem kā kamambērs, Brī, Romadūras un Limburgas siers. Kā tipisks siera produkts Obazda/Obatzter drīz izplatījās Bavārijas alus dārzos, kuros viesiem ir atļauts arī pašiem ņemt līdzi uzkodas.

Domājams, ka aiz Bavārijas robežām produkts Obazda/Obatzter kļuva pazīstams, pateicoties Katarīnai Eizenreihai (Katharina Eisenreich), kas no 1920. līdz 1958. gadam bija krodziņa saimniece Veihenštefanā (Weihenstephan), kurā atradās arī pasaulē vecākā alus darītava, un kas otro brokastu un launaglaika apmeklētājiem, kuri nodevās tradicionālām kāršu spēlēm, pasniedza porciju šā produkta. Vismaz kopš tā laika Bavārijas alus dārzi vairs nav iedomājami bez produkta Obazda/Obatzter, kas turklāt ir kļuvis par klasisku Bavārijas launaga ēdienu. To augstu vērtē visā pasaulē un jo īpaši, protams, Bavārijā.

5.2. Produkta specifika

Produkts Obazda/Obatzter no citām siera pastām atšķiras ar sastāvu. Produkta pamatsastāvdaļas ir labi nobriedis kamambērs un/vai Brī siers. Tie piešķir produktam Obazda/Obatzter viegli pikantu garšu. Nobriedušo sieru samaisot ar sviestu, kā arī svaigo sieru un varbūt arī krējumu un/vai pienu, Obazda/Obatzter iegūst savu maigo pikantumu.

Produkta Obazda/Obatzter obligāto sastāvdaļu vidū noteikti ir jābūt paprikas pulverim vai paprikas ekstraktam, jo tas pilnīgo produkta garšu, kuru vēl vairāk izsmalcina neliels daudzums alus, sīpolu, ķimeņu un citu garšvielu, kas pievienots produktam.

Obazda/Obatzter reputācija Bavārijā balstās uz šo vienreizējo sastāvdaļu kombināciju.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Produktam Obazda/Obatzter Bavārijā ir sena un laba reputācija. Tas tika izgudrots Bavārijā un saistās ar vairāk nekā 100 gadus senām tradīcijām. Patērētāji to uzskata par tipisku bavāriešu ēdienu.

Nosaukums “Obazda” jeb “Obatzter” apzīmē ražošanas paņēmienu, proti, dažādo sastāvdaļu saspiešanu un sajaukšanu, lai iegūtu ziežamu masu. Reģionā, kurā runā bavāriešu dialektā, šādu darbību apzīmēšanai lieto darbības vārdu obatzn. No tā ir atvasināts lietvārds Obazda jeb Obatzter. Nosaukumus “Obazda” un “Obatzter” lieto kā sinonīmus, un kā tādi tie ir iegājušies valodā un atrodami attiecīgajā literatūrā.

Par to, ka produkts Obazda/Obatzter Bavārijas Brīvvalstī tiek uzskatīti par tradicionālu reģiona ēdienu, liecina arī tas, ka šis produkts ir iekļauts Bavārijas Valsts pārtikas, lauksaimniecības un meža ministrijas uzturētajā tradicionālo Bavārijas ēdienu datubāzē. Turklāt daudzās pavārgrāmatās un siera leksikonos pie Obazda/Obatzter atrodama norāde, ka šis produkts ir tipisks bavāriešu ēdiens. Arī Bavārijas alusdārzu svētkos, kuru skaits visā pasaulē nemitīgi pieaug, parasti ēdienkartē ir iekļauta siera pasta Obazda/Obatzter. Tas apliecina produkta Obazda/Obatzter labo reputāciju un saikni ar izcelsmes zemi Bavāriju.

Tā kā Bavārija ilgus gadus bija vienīgā vieta, kur gatavoja šo produktu, Bavārijas sabiedriskās ēdināšanas uzņēmumos un arī Obazda/Obatzter ražotāju vidū ir izveidojusies augsta profesionālā kompetence, kuru apliecina kvalitatīvā, augstvērtīgā un patērētāju iecienītā produkta Obazda/Obatzter plašais un daudzveidīgais piedāvājums.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

https://register.dpma.de/DPMAregister/geo/detail.pdfdownload/40853

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Eiropas Parlamenta un Padomes Regulu (ES) Nr. 1151/2012.

(3) Skatīt 2. zemsvītras piezīmi.